Diari Oficial de la Generalitat Valenciana


Sumari del DOGV 3505, del 28-05-1999 (1999/3968)

ACORD de 30 de desembre de 1998, que subscriuen la Conselleria de Benestar Social i la Conselleria de Sanitat per la qual la primera efectua una comanda de gestió a favor de la segona per a la prestació de l'atenció medicosanitària especialitzada d'urgències als participants en els XVII Jocs Esportius de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3505

Data del DOGV
:   28-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3968


Data del document
:   30-12-1998

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * esport
    * primers auxilis
    * delegació de poders
    * jove

ACORD de 30 de desembre de 1998, que subscriuen la Conselleria de Benestar Social i la Conselleria de Sanitat per la qual la primera efectua una comanda de gestió a favor de la segona per a la prestació de l'atenció medicosanitària especialitzada d'urgències als participants en els XVII Jocs Esportius de la Comunitat Valenciana. [1999/M3968]
  
Reunits, d'una part, la consellera Marcela Miró Pérez, en nom i representació de la Conselleria de Benestar Social, en l'exercici de les facultats que li atribueix l'article 2 del Reglament Orgànic i Funcional de la Conselleria de Benestar Social, aprovat pel Decret del Consell 37/1997, de 26 de febrer (DOGV d'01.03.1997).
  
De l'altra part, el conseller Joaquín Farnós Gauchía, en l'exercici de les facultats que li atribueixen els articles 2 i 5 del Reglament Orgànic i Funcional de la Conselleria de Sanitat, aprovat pel Decret del Consell 33/1997, de 26 de febrer (DOGV d'01.03.1997).
  
Ambdues parts es reconeixen recíprocament la capacitat d'obrar i d'obligar-se, en virtut de la representació que posseeixen, i manifesten:
  
1. Que la Conselleria de Benestar Social té, entre les seues competències garantir la pràctica esportiva d'acord amb el Reglament Orgànic i Funcional de la Conselleria de Benestar Social i que fent ús d'aquesta competència ha convocat mitjançant l'Ordre de 9 de setembre de 1998 (DOGV núm. 3.337, de 24 de setembre) els XVII Jocs Esportius de la Comunitat Valenciana.
  
2. Que la Llei 10/1990, de 15 d'octubre, de l'Esport, estableix al seu article 59.1 que "l'assistència sanitària derivada de la pràctica esportiva general del ciutadà constitueix una prestació ordinària del règim d'assegurament sanitari del sector públic que li corresponga i, així mateix de les assegurances generals d'assistència sanitària prestats per entitats privades".
  
3. Que la Conselleria de Sanitat té entre les seues competències l'atenció medicosanitària especialitzada d'acord amb el Reglament Orgànic Funcional de la Conselleria de Sanitat, aprovat pel Decret 33/1997, de 26 de febrer.
  
4. Que la base 8.1 de l'annex I de l'Ordre de 9 de setembre de 1998, de la Conselleria de Benestar Social, per la qual es convoquen els XVII Jocs Esportius de la Comunitat Valenciana per a xiquets i joves en edat escolar (DOGV núm. 3.337, de 24 de setembre), s'hi estableix que "La Conselleria de Sanitat prestarà atenció medicosanitària especialitzada a través dels seus centres hospitalaris als participants degudament inscrits en els Jocs Esportius de la Comunitat Valenciana, amb la presentació prèvia de la llicència dels Jocs Esportius de la Comunitat Valenciana".
  
5. Que tant la Conselleria de Benestar Social com la Conselleria de Sanitat consideren que la cooperació institucional és essencial per a la consecució dels objectius comuns d'ambdues institucions.
  
Amb aquest ampli sentit de col·laboració i emparant-se en la figura de la comanda de gestió prevista en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'estableix aquest acord conformement amb les següents
  
Clàusules
  
Primera. Objecte de l'acord
  
L'objectiu d'aquest acord és la formalització de la comanda a la Conselleria de Sanitat de la prestació de l'assistència sanitària especialitzada d'urgències als participants en els XVII Jocs Esportius de la Comunitat Valenciana.
  
Segona. Obligacions de les parts
  
1. La Conselleria de Sanitat, a través dels seus centres hospitalaris, prestarà atenció medicosanitària especialitzada d'urgències amb tots els dispositius existents en la xarxa pública sanitària.
  
2. La Conselleria de Benestar Social vetllarà per l'estricte compliment de l'estipulat en aquest acord, en especial pel que fa al control de l'expedició de llicències i al seguiment dels accidents esportius que es pogueren produir.
  
Tercera. Beneficiaris
  
Seran beneficiaris de les prestacions d'aquest acord els esportistes, entrenadors i delegats que formalitzen la seua inscripció en els XVII Jocs Esportius de la Comunitat Valenciana convocats per la Conselleria de Benestar Social i que disposen de la llicència esportiva dels esmentats jocs.
  
Per a la percepció de l'atenció medicosanitària especialitzada d'urgències, l'accident esportiu s'haurà produït dins dels XVII Jocs Esportius de la Comunitat Valenciana i hi haurà prou per a això que els beneficiaris presenten la llicència esportiva actualitzada.
  
Quarta. Finançament
  
La Conselleria de Benestar Social aportarà fins un màxim de 42.502.258 de pessetes per sufragar les despeses derivades de l'objecte d'aquest acord, que es farà efectiva amb càrrec a l'aplicació pressupostària 13.82.624.14.02 dels Pressupostos de la Generalitat Valenciana per a 1999.
  
El pagament d'aquesta quantitat màxima s'efectuarà a favor de la Conselleria de Sanitat mitjançant la presentació de la factura corresponent i pel procediment establert en l'Ordre de 30 de juny de 1994, de la Conselleria d'Economia i Hisenda, per la qual es desplega el Decret 105/1992, de 6 de juliol, sobre recaptació dels tributs propis i cedits, taxes, preus públics i sancions de la Comunitat Valenciana (DOGV núm. 2.314, de 20 de juliol) i estarà en tot cas condicionat a l'existència de crèdit adequat i suficient en els pressupostos de la Generalitat Valenciana per a 1999.
  
Cinquena. Termini de vigència
  
El termini de vigència d'aquest acord serà des de l'1 de gener de 1999 fins al 30 de juny del mateix any i es podrà prorrogar per períodes successius per mutu acord de les parts sempre que es subsistisquen els motius que han donat origen a aquest, tot això sense perjudici de les revisions que es podran realitzar per adequar l'acord a les noves necessitats que es produïsquen i condicionat a l'existència de crèdit adequat i suficient en els pressupostos de la Generalitat Valenciana corresponents.
  
Sisena. Clàusula de rescissió
  
Es podrà rescindir aquest acord a proposta de qualsevol de les parts si durant la seua vigència n s'executaren les prestacions establides.
  
Setena. Comissió mixta
  
Per a l'adequada planificació, execució i avaluació de les activitats que es duran a cap a l'empara de l'acord, es constituteix una comissió mixta, composta per dos representants de la Conselleria de Benestar Social i dos de la Conselleria de Sanitat.
  
Vuitena
  
La comanda de gestió efectuada per la Conselleria de Benestar Social a favor de la Conselleria de Sanitat no suposa cessió de titularitat de les competències i serà responsabilitat de la Conselleria de Benestar Social dictar tots els actes o resolucions de caràcter jurídic que donen suport o en els quals s'integre l'activitat objecte d'aquesta comanda.
  
Novena
  
L'acord que se subscriu no produirà efectes fins a la seua publicació al Diari Oficial de la Generalitat Valenciana.
  
I en prova de conformitat, signen en dos exemplars i amb un sol efecte, aquest acord al lloc i en la data indicats a dalt.